[pic] | ЕВРОПЕЙСКА КОМИСИЯ |

Брюксел, 20.12.2010

COM(2010) 777 окончателен

ДОКЛАД НА КОМИСИЯТА ДО ЕВРОПЕЙСКИЯ ПАРЛАМЕНТ, СЪВЕТА, ЕВРОПЕЙСКИЯ ИКОНОМИЧЕСКИ И СОЦИАЛЕН КОМИТЕТ И КОМИТЕТА НА РЕГИОНИТЕ

Междинен доклад за оценка на програма МЕДИА 2007

ДОКЛАД НА КОМИСИЯТА ДО ЕВРОПЕЙСКИЯ ПАРЛАМЕНТ, СЪВЕТА, ЕВРОПЕЙСКИЯ ИКОНОМИЧЕСКИ И СОЦИАЛЕН КОМИТЕТ И КОМИТЕТА НА РЕГИОНИТЕ

Междинен доклад за оценка на програма МЕДИА 2007

Въведение

Настоящият доклад има за предмет междинната оценка на програма МЕДИА 2007. В съответствие с член 14, параграф 2 от Решение № 1718/2006/ЕО на Европейския парламент и на Съвета от 15 ноември 2006 г. за прилагане на програма за подпомагане на европейския аудиовизуален сектор (МЕДИА 2007)[1], той съдържа междинната оценка на получените резултати и на качествените и количествените аспекти на прилагането на програмата.

Освен това член 19 изисква мониторингът и оценката на участието на Съюза в Европейската аудиовизуална обсерватория да се извършват в рамките на наблюдението и оценяването на програма МЕДИА, в съответствие с член 14.

В настоящия доклад са изложени основните резултати, получени през последните три години на прилагане, и препоръки с оглед евентуални корекции. Той обхваща периода от 1 януари 2007 г. до 31 декември 2009 г. и се основава на заключенията от междинната оценка, извършена от консорциума Euréval — Media Consulting Group (MCG)[2].

Програмата МЕДИА

В периода след приемането от Европейския парламент и Съвета на програма МЕДИА I през 1991 г. беше провеждана последователна дългосрочна политика на финансово подпомагане, с цел да се позволи на европейската аудиовизуална индустрия да се възползва от възможностите, които предлага един общоевропейски пазар. Тази политика продължи да се изпълнява в рамките на програма МЕДИА II, а впоследствие — и в рамките на програмите МЕДИА плюс и МЕДИА обучение (2001—2006 г.).

В съответствие с принципите на субсидиарност и взаимно допълване, действията в общностен мащаб се предприемат на етапите преди и след производствения процес, като грижата за подпомагане на самото производство е оставена на националните власти. Ето защо чрез програмата се подпомага обучението на специалистите, наред с развитието, разпространението и популяризирането на създадените творби.

Програмата МЕДИА 2007, разполагаща с бюджет от 755 милиона евро за период от седем години (2007—2013 г.), в глобален план си поставя три основни цели:

- опазване и обогатяване на европейското културно многообразие и на неговото кинематографично и аудиовизуално наследство, гарантиране на неговата общодостъпност и насърчаване на диалога между културите;

- подобряване на разпространението на европейски аудиовизуални творби в рамките на Европейския съюз и извън него;

- засилване на конкурентоспособността на европейския аудиовизуален сектор в рамките на отворен и изграден върху конкурентното начало пазар.

В различните области на подкрепа бяха установени следните приоритети:

- насърчаване на творческия процес в аудиовизуалния сектор и на културната стойност на европейското кинематографично и аудиовизуално наследство;

- укрепване на структурата на европейския аудиовизуален сектор, по-специално на малките и средните предприятия;

- намаляване на дисбаланса между европейските страни с голям капацитет за аудиовизуална продукция и тези с по-малък капацитет или спадащи към по-ограничени като географски обхват езикови зони;

- наблюдение и подкрепа за развитието на пазара в областта на цифровизирането.

Новостите в МЕДИА 2007

МЕДИА 2007 доведе до опростяване като цяло на административните си процедури с въвеждането на клауза за пропорционалност във финансовите и административните правила. Целта беше да се намали административната тежест и да се направи така, че тя да стане съразмерна със субсидията, както и с естеството на бенефициерите. Наред с това бяха сключени дългосрочни партньорства в такива направления на действие, като обучението, популяризирането и мрежата от салони.

Продължи работата в рамките на по-голямата част от направленията на действие (с изключение на подпомагането на разпространението във формати VHS и DVD). С цел да се адаптира към промените в нуждите на индустрията, МЕДИА 2007 въведе нови области на действие, като първоначалното обучение, създаването на интерактивни творби, видеото по заявка (VOD) и дигиталното киноразпространение (DCD), уеб-общностите и отворените медии.

Програмите МЕДИА са обект на постоянен процес на оценяване. След предварителна оценка през 1998 г. и две междинни оценки, програмите МЕДИА плюс и МЕДИА обучение бяха подложени на окончателна оценка, обхванала периода 2000—2006 г. Тези оценки потвърдиха целесъобразността и ефективността на програмата и препоръчаха предвидените в нея действия да продължат. Наред с това, през 2004 г. беше направено проучване на въздействието, включващо компонентите на предварителната оценка, с оглед подготовката на програмата МЕДИА 2007.

Междинна оценка на МЕДИА 2007

Представяне

Консорциумът EUREVAL — MCG беше избран да извърши оценката по рамков договор с Комисията[3]. Дейността по оценяването започна само две години след началото на изпълнението на програмата, което означава, че малко проекти можаха да бъдат завършени и че повечето от тях бяха едва в началната фаза на изпълнението си.

По тази причина при оценката вниманието основно беше насочено към въпросите на ефикасността, ефективността и целесъобразността. Така например, оценена бе способността на програмата да даде резултати на основата на използваните ресурси и доколко тези резултати отговарят на целите на програмата. Освен това беше разгледан въпросът доколко първоначалните ѝ цели съответстват на нуждите на сектора и бяха предложени бъдещи корекции.

Резултатите от оценката ще послужат също за основа за съобщението относно продължаването на действието на програмата, което трябва да бъде представено преди края на 2010 г. в съответствие с член 14, параграф 2, буква б) от Решението за прилагането на МЕДИА 2007, а също и за проучването на въздействието, което е предвидено да бъде направено с оглед подновяването на програмата след 2013 г.

Цели на оценката

Най-общо целта беше да се предостави една външна, независима преценка за получените резултати и качествените и количествените аспекти на програмата за периода 2007—2009 г. С оглед на горното бяха набелязани следните конкретни цели:

- определяне доколко целите са съобразени с нуждите на европейската аудиовизуална индустрия и на европейската добавена стойност на програмата;

- измерване на ефикасността на нейното изпълнение и на ефективността на нейните резултати през призмата на нейните цели от общ характер;

- предлагане на корекции и изготвяне на препоръки за продължаване на изпълнението на програмата;

- анализиране на промените в нуждите на сектора и оценка по-специално на новите дейности, въведени от 2007 г. насам.

Методика

Мисията за оценка започна през септември 2009 г. и приключи през май 2010 г. Събирането на статистически и документални данни бе допълнено от събеседвания с длъжностните лица, отговарящи за програмата в Комисията и в Изпълнителната агенция за образование, аудиовизия и култура (EACEA). Оценителят направи освен това обширно проучване на организациите, които са кандидатствали за подкрепа по линия на МЕДИА, и на бюрата МЕДИА във всички държави-членки. В резултат на това стана възможно сондирането на мненията на над 550 души. След това оценителят подложи тези данни на задълбочен анализ, за да отговори на въпросите, включени в оценката, като се придържаше към т.нар. процес на триангулация, който се състои в съотнасяне на всички събрани данни. По този начин всяка констатация, която е представена в доклада, произтича от няколко източника, освен ако не е указано друго.

Технологичен, икономически и правен контекст

В наши дни публичните политики в сектора на филмовата индустрия и аудиовизуалния сектор са изправени пред сериозни предизвикателства, свързани с технологичното развитие и неговите последици за моделите на потребление, икономическите модели и веригата на създаване на стойност.

Технологично развитие

Тези промени отчасти се дължат на все по-голямото разпространение на високоскоростния интернет в Европа. Телевизията, която в миналото представляваше една линейна медия, днес се превръща в нелинейна платформа, позволяваща на зрителя да избира програмното съдържание, а също и времето, в което да го гледа (catch-up TV /автоматичен запис на излъчвания на телевизионни предавания/, интернет телевизия, уеб телевизия). Интернет изпълнява също така ролята на платформа за разпространение чрез видео по заявка (VOD). Мобилните телефони също са засегнати от тези промени и се превръщат в платформи за разпространение на аудиовизуално съдържание.

По отношение на методите за разпространение, пред киното, което традиционно е свързано с един географски обект (киносалон), се разкриват нови възможности за прожектиране, в резултат на постепенната замяна на 35-милиметровите филмови копия с дигитални копия. Програмирането вероятно ще стане по-гъвкаво, като дигиталните технологии също могат да изиграят определена роля с цел съживяване, благодарение на въвеждането на триизмерните филми-спектакли. DVD за висока разделителна способност отскоро навлязоха на европейския пазар, въпреки че все още не е сигурно дали той ще бъде в състояние да извлече трайно предимство от новопоявилата се технология, така че тя да запази присъствието си във веригата на предоставяне на съдържание.

Промени в моделите на потребление

Зрителските навици се промениха в унисон с технологичните нововъведения. Аудиовизуалното съдържание лесно може да бъде персонализирано, съхранено и транспортирано. Днес ние живеем в мултиплатформена разпространителска среда, която се гради върху взаимната свързаност на различните медии. Освен това преносимостта на съдържанието преобразува физическата среда от ограничение във възможност. Днес творбите могат много по-лесно да се разпространяват: от една медия към друга и от една територия на друга.

Икономическите модели

От икономическа гледна точка промяната се извършва постепенно, с различно въздействие върху пазарите, в зависимост от сектора и страната. Промяната в икономическите модели може да се забележи в отношенията между телевизията и киното. В продължение на вече 30 години националната херцова телевизия играе важна роля във финансирането на европейското кино. Днес, в условията на рязък спад на рекламните приходи на телевизионните канали, делът на кинематографичната продукция, показвана по тези канали, е в застой, докато киното продължава да мигрира към цифровите канали и платените филмови телевизионни канали.

Управлението на правата

Европейската аудиовизуална индустрия е изправена също пред превърналия се в приоритетен въпрос за управлението на правата вследствие навлизането на пазара на нови играчи в областта на продуцирането и разпространението. По отношение на правата на управление се наблюдават ефекти на „канибализация“ по цялото протежение на веригата на създаване на стойност. В дългосрочен план някои наблюдатели предвиждат опростяване на веригата на създаване на стойност до такава степен, че тя ще бъде съставена само от два големи сегмента: потребление в частните домакинства и потребление в киносалоните.

Програмата в цифри и факти

Над 5000 проекта бяха подкрепени от МЕДИА 2007 през първите три години от нейното изпълнение. Европейското съфинансиране по тези проекти възлиза на около 296 милиона евро, т.е. 39 % от бюджета на програмата за целия период.

Повече от 3000 организации потърсиха подкрепа от програмата МЕДИА 2007 през първите три години (спрямо по-малко от 2000 за целия период на програмата МЕДИА плюс) и над 1400 организации бяха избрани. Броят на потърсилите подкрепа от програмата организации от новите държави-членки се е увеличил слабо в рамките на програма МЕДИА 2007. Организациите, избрани от МЕДИА 2007, са на продуценти (56 %), дистрибутори (31 %) и организатори на прояви (11 %). Те обикновено са много малки предприятия (66 % от тях имат оборот под 1,5 милиона евро, а 80 % имат оборот под 4 милиона евро). Бенефициерите по МЕДИА 2007 са пръснати из цяла Европа (98 от общо 105 региона).

Петте най-големи страни (Германия, Испания, Франция, Италия, Обединеното кралство) получават почти две трети от средствата, заделени по МЕДИА, като този дял е пропорционален на относителното значение на тези пазари в Европа. Останалите 10 страни от EС15, заедно с Швейцария, Исландия и Норвегия, получават средно 25 % от заделените средства, но този дял бележи тенденция към намаление. Делът на „новите“ държави-членки е стабилен на ниво около 8 %.

Заключения от оценката

Заключения относно адекватността на програмата по отношение на нуждите на сектора

Вътрешната последователност на програмата, здравите корени, които тя има в европейската аудиовизуална среда, и стремежът да се подкрепят промените в сектора позволяват, наред с другото, на МЕДИА 2007 адекватно да отговори на нуждите на сектора.

В по-голямата част от случаите МЕДИА се счита за допълнение към подкрепата, която се оказва на национално равнище, доколкото тази програма подкрепя елементи, които не са получили никакво или се ползват с малко национално субсидиране. Тя също така предлага значителна добавена стойност, благодарение на силното европейско измерение, което придава на подкрепяните от нея проекти, като същевременно им дава възможност да бъдат по-амбициозни.

На последно място, изглежда програмата има стимулиращо действие върху националните политики. В този смисъл бяха отбелязани известен брой промени в различни страни. Сред тях са например законодателните разпоредби, които в момента се подготвят или току-що са влезли в сила в Унгария, Италия, Литва, Норвегия и Словения. Създадени бяха институции, от типа на фондове или национални кинематографични институти, в помощ на структурирането на националния аудиовизуален сектор (в Хърватия, Словакия и Малта) или беше увеличен бюджетът на съществуващи такива институции (в Австрия, Кипър и Чешката република).

Заключения по отношение на вътрешната съгласуваност на програмата

Потвърдена е целокупната вътрешна съгласуваност на програмата, въпреки че би трябвало повече усилия да бъдат отделени за развиване на публичното търсене на европейски произведения. Нарасналият брой на кандидатурите за различни видове подпомагане в рамките на програмата свидетелства за това, че тя се е адаптирала добре към нуждите на сектора. Тази адаптация обаче върви ръка за ръка с един по-избирателен подход, който от своя страна води до изключване на първоначалната категория участници и ММП[4], по-високи разходи за управление и известно обезкуражаване сред потенциалните участници.

Целта за запазване/насърчаване на културното многообразие на европейските творби до голяма степен изисква прилагането на мерки за намаляване на различията между слабо и силно изявените страни в европейския аудиовизуален сектор. За да се постигне тази цел, програмата предвижда мерки за позитивна дискриминация спрямо страните с малък производствен потенциал и/или със стеснени като географски граници езикови зони. Крайната оценка на програмата МЕДИА плюс беше показала, че критериите за позитивна дискриминация, насърчаваща специалистите в страните с по-голям производствен капацитет да обединяват своите усилия с тези на партньори от „по-малките“ страни, действително способстваха за по-доброто интегриране на тези участници в мрежите и на техните произведения в европейските дистрибуторски канали. Тази констатация е на път да се потвърди, а разпоредбите относно позитивната дискриминация значително допринасят за постигане на целта за многообразието, по-специално в направленията „Достъп до пазари“, „Развитие“ и „Фестивали“.

В рамките на МЕДИА 2007 са направени забележителни усилия за адаптиране, за да се отговори на новите потребности, особено на свързаните с цифровите технологии. Предишните две оценки също стигнаха до извода, че целите на програмата като цяло отговарят на нуждите, но същевременно изтъкнаха, че въпросът за използването на новите технологии и преминаването към цифровизация не е бил взет под внимание в достатъчна степен. След включването в програма МЕДИА 2007 на новите направления на действие, посоченото разграничение стана по-слабо изразено. Успехът на поканите за представяне на проекти свидетелства за това, че се откликва на реални потребности на сектора.

Въпреки това остава да бъдат проучени някои области и подходи, за да се отговори по най-добрия начин на търпящите развитие нужди на сектора. Новите действия обаче засегнаха само отделни стеснени по обхват области, а би било полезно да се получи цялостна картина на веригата на създаване на стойност и по въпроса за правата и новите икономически модели, които се създават по инициатива на специалистите.

Заключения относно постигнатите резултати от програмата през първите три години от изпълнението ѝ (ефективност)

Като цяло заключенията от окончателната оценка на МЕДИА плюс и МЕДИА обучение се потвърждават по отношение на традиционните линии на действие.

„Основните мерки по МЕДИА ефективно допринасят за разширяване на компетенциите (Обучение), развиване на европейското измерение на творбите още във фазата на подготовка за продукцията (Развитие), подобряване на конкурентоспособността на сектора (най-вече Разпространение, чрез намаляване на рисковете и укрепване на финансовия капацитет на бенефициентите) и транснационалното разпространение на творбите (Разпространение и Популяризиране).“

Участието в процеса на кандидатстване по МЕДИА дава възможност за значително подобряване на идейната разработка на представените проекти (консолидиране на финансовите планове, укрепване на партньорствата и на международното измерение). Други значителни ползи са създаването на професионални мрежи и на широко признатия „етикет за качество“ МЕДИА.

Подкрепата от страна на МЕДИА 2007 за разпространението, популяризирането („Достъп до пазара“ и „Фестивали“) и развитието като цяло е ефективна и има значителен принос за подобряването на условията за разпространение (автоматично разпространение), видимото присъствие на европейските творби, създаването на професионални възможности (Популяризиране), укрепването на професионалните мрежи (селективно разпространение и Популяризиране), както и за появата на по-добре структурирани и по-конкурентоспособни в международен план проекти (развитие).

Въпреки това оценителят открои определени възможности за подобрение по отношение на някои направления на действие:

- подкрепата за интерактивните творби би могла да стане по-ефективна, по-специално чрез постигане на по-голяма яснота по отношение на тяхната целева аудитория;

- подкрепата от страна на МЕДИА 2007 за телевизионното разпространение е от важно значение, защото с нея се отговаря на ясно изразена секторна нужда. Тя има значителен принос за обезпечаване закрилата на правата на продуцентите в някои страни. Въпреки това нейната ефективност не е напълно гарантирана поради различни причини: несъответствие между видовете подкрепяни творби и програмните нужди на европейските канали; противоречие между изисквания голям брой телевизионни разпространители и наличието на гарантиран минимум от един дистрибутор; несъответствие между развитието на пазарните цени и инвестициите, изисквани от МЕДИА; дисбаланси в географското разпределение на подкрепата.

Освен това ефектът от някои действия продължава да бъде незначителен по причини извън програмата, свързани с пазара, на който се предприемат.

- подкрепата по линия на инициатива i2i[5] позволява реално да се намалят финансовите разходи, но не е достатъчно широкообхватна, за да даде видими резултати по отношение на достъпа до финансиране;

- подкрепата за видеото по заявка (VOD) все още недостатъчно насърчава разпространението на европейски творби, доколкото пазарът продължава да бъде много слаб;

- що се отнася до целите за опазване и насърчаване на културното многообразие и мерките за позитивна дискриминация, упоменати в точка 6.2, ограниченият обхват на програмата не дава възможност за значително въздействие по отношение на намаляване на различията между страните с нисък и висок капацитет за аудиовизуална продукция. Макар делът на организациите от „новите“ държави-членки да бележи тенденция към увеличение, това става при същия бюджет (около 8 %). Поради това средният бюджет на организация в тези страни постепенно намалява.

Заключения относно способността на програмата да породи в дългосрочен план очакваното въздействие

Чрез подкрепата си за обучението на ангажираните в този сектор специалисти, структурирането на проектите и свързването в мрежа на участниците, подкрепата от страна на МЕДИА спомага за подобряване на конкурентоспособността на европейския аудиовизуален сектор. Като продължение на МЕДИА плюс, МЕДИА 2007 допринася за подобряване на разпространението на европейските творби и за запазване на културното многообразие. Пазарните показатели по отношение на транснационалното разпространение на европейските творби са окуражаващи и оценката показва, че благодарение на подкрепата на МЕДИА много от тези филми пътуват.

Заключения относно ефективното изпълнение на програмата

Като цяло бюджетът и ресурсите на програмата се използват ефикасно. Ефективността на методите на управление на програмата беше значително подобрена (посредством опростяване, изменения в графика, дългосрочни партньорства), но все още има място за подобрение, за да се намали административната тежест.

Участие в Европейската аудиовизуална обсерватория (ЕАО)

Цели на задълбочената оценка

От 1999 г. насам участието на Европейския съюз, представляван от Европейската комисия, е официално закрепено с решения на Европейския парламент и на Съвета[6]. По време на изготвянето на програмата МЕДИА 2007, предвид изискването за рационализиране, произтичащо от политиката на Комисията за административно опростяване, участието на Европейския съюз в EAO беше включено в правното основание на новата програма, в съответствие с разпоредбите на решението за създаване на програмата. Това финансово участие се покрива от бюджета на програма МЕДИА (257 577 евро през 2010 г., което представлява 11,5 % от вноските на 37-те членове на Обсерваторията).

Комисията е член на Изпълнителния комитет, със същия статут като на страните членки. Този комитет приема бюджета на EAO за изпълнението на плановете и програмите за дейността ѝ.

В рамките на междинната оценка на програмата МЕДИА 2007 оценителят анализира приноса на извършената от EAO дейност за целите и нуждите на програмата и за разпространението на правна и икономическа информация за сектора сред специалистите и институциите.

ЕАО и целите на програма МЕДИА 2007

Обсерваторията има двойна мисия: от една страна, да осигури по-голяма прозрачност за аудиовизуалния сектор в Европа, а от друга страна — да удовлетвори потребностите от информация на специалистите от аудиовизуалния сектор. Това се постига чрез разработване и предоставяне на разположение на представителите на професията и на обществеността на информация под формата на бази данни (LUMIERE, KORDA, MAVISE, IRIS MERLIN и PERSKY), юридически статии, информация за европейските конвенции и други международни договори, и един статистически указател, предоставящ срещу заплащане основните данни за сектора.

Оказва се, че работата на Обсерваторията не допринася пряко за постигането на целите на програма МЕДИА. В действителност Обсерваторията няма задължения по отношение на програмата МЕДИА и, нещо повече, тъй като наличните данни понякога коренно или частично се разминават, оказва се, че е трудно те да се съпоставят и от тях да се извлече нужната информация, за да се гарантира проследяването им в съответствие със специфичните нужди и цели на програмата. Всъщност указателят търпи леки промени от година на година и не предоставя на 100 % едни и същи таблици с едни и същи данни, понятия и показатели от година на година. От друга страна, територията, обхваната от EAO, се различава от обхванатата от МЕДИА. Тази относителна липса на съгласуваност, както и липсата на реални специфични показатели за програмата МЕДИА, могат да бъдат пречка за използването на данните.

Въпреки това EAO остава единственият орган, който предоставя статистически данни в европейски мащаб в широкия смисъл на думата, т.е. информация, която не се събира и не се предоставя от националните органи. Ето защо би могла да се предвиди възможността за сключване на директен договор с Обсерваторията по конкретни теми, извън годишните и тригодишните планове за действие, с цел да се насърчи Обсерваторията да допринася в по-голяма степен за постигане на целите на МЕДИА.

Основни препоръки

Оценителите формулираха пет стратегически препоръки. Някои от тях не могат да бъдат осъществени като част от МЕДИА 2007 и ще бъдат взети предвид при подготовката на новото поколение програми след 2013 г., докато други предлагат корекции във връзка с продължаването на настоящата програма.

Продължаване на усилията в областта на комуникацията и информационния обмен

Една по-ясна комуникация, която по-точно отразява реалността на програмата, би позволила на специалистите по-лесно да определят нейните цели и области на действие (по-скоро „Програма МЕДИА“, отколкото „MEDIA 2007“, редактиране на наименованието на направление I2i, „Интерактивни творби“). Предлага се също така по-добре да се използва потенциалът на мрежата от бюра и представителства МЕДИА, например с помощта на платформа за сътрудничество.

Оптимизиране на управлението на програмата

Предлагат се няколко начина за опростяване и подобряване на условията за управление на програмата:

- преразглеждане на процедурата по комитология (праг за разпределението на средствата от Общността, под който процедурата по комитология не се прилага).

- залагане на по-високи критерии за допустимост и/или подбор, с цел ограничаване на все по-големия брой кандидатури по направлението „Развитие“ и подобряване на качеството на получените проекти.

- разширяване на групата от експерти с цел подобряване на процедурите за подбор.

Продължаване на усилията за намаляване на административната тежест:

- Ускоряване на процедурата за онлайн кандидатстване, която пряко захранва базата данни MEDIA.

Разширяване на формите на действие, мобилизирани от програмата

Въвеждане на иновативни форми на действие или мерки, съпътстващи програмата, чрез използване на средства за: вслушване (тематични мрежи, пилотни проекти) и постигане на консенсус (например на базата на общ подход към правата).

Насърчаване на оперативната съвместимост, работата в мрежа и сътрудничеството между териториите, и създаване на общ набор от критерии за умения (за първоначалното обучение).

Преразглеждане на методите за прилагане на позитивната дискриминация: преглед на типологията на страните; по-задълбочено проучване на най-подходящите цели.

Предвиждане на по-активна намеса в отговор на търсенето от страна на телевизионните потребители, оператори и разпространители и чрез медийното образование.

Укрепване на капацитета за познаване на пазара и анализ на въздействието на програмата

Оптимизиране на приноса на Европейската аудиовизуална обсерватория, с цел по-специално да се получават статистически данни и подходящи анализи, с оглед по-доброто разбиране на пазара и улесняване на анализа на въздействието на програмата.

Провеждане на задълбочени проучвания на аудиовизуалния сектор, за да се подобри капацитетът за прогнозиране на развитието.

Провеждане на конкретни оценки, съсредоточени върху някои сектори и/или направления на действие, за да се придобие по-точна представа за резултатите от програмата.

Продължаване на усилията за адаптиране към пазара

Телевизионно разпространение

- Предвиждане на подкрепа за дистрибуторите на телевизионна продукция и за разпространителите, ангажирани с насърчаването на ненационални европейски творби.

- Подкрепа за дублажа, за да стъпи на големите пазари на трети страни (Югоизточна Азия, Латинска Америка).

- Насърчаване на проекти, свързани с новите медии.

- Достъп до финансиране: стимулиране на банките да предоставят повече заеми за продуциране, например с помощта на инструмент за осигуряване на гаранции.

- Дигитално кино: предвиждане на подкрепа за цифровизацията на киносалоните и за създаването на дигитални мастер копия.

ЗАКЛЮЧЕНИЯ: ПОЗИЦИЯ НА КОМИСИЯТА

Въпреки че междинната оценка на програмата МЕДИА 2007 беше проведена на ранен етап от изпълнението, тя потвърждава положителните резултати от действията по програмата в подкрепа на европейския аудиовизуален сектор. Тя препотвърждава адекватността на нейните цели и ефективността на включените в нея действия, особено по отношение на засилването на конкурентоспособността на този сектор. Освен това тя потвърждава добавената стойност, която привнася към националните мерки за подкрепа.

От друга страна, данните за пазара сочат, че европейският аудиовизуален сектор продължава да страда от традиционните си слабости, а именно раздробеността на пазара и недостатъчното разпространение на европейските творби извън тяхната страна на произход.

Ето защо е целесъобразно действията да продължат да се предприемат в съответствие с промените в нуждите на пазара. Комисията ще внесе корекции в програмата МЕДИА 2007 във връзка с оставащия период, с цел подобряване на нейната ефективност и ефикасност, и ще осигури нейното адаптиране към нуждите на пазара, в рамките на съществуващата нормативна уредба и в съответствие с препоръките на оценителя. В ход е разработката на други промени, които ще бъдат въведени през втората половина от изпълнението на програмата. Те ще бъдат предмет на следващото Съобщение за продължаване на програмата.

Освен това Комисията ще направи по-дългосрочните стратегически препоръки на оценителя част от подготовката на следващата програма, чието начало е предвидено през 2013 г. Възможните направления на действие ще бъдат разгледани по време на проучването на въздействието, което ще бъде извършено при подготовката на тази програма.

[1] ОВ L 327, 24.11.2006 г.

[2] Пълния текст на доклада за оценка можете да намерите на следния интернет адрес:http://ec.europa.eu/dgs/education_culture/evalreports/index_en.htm#cultureHeader.

[3] Рамков договор INFSO/SMART 2007/0035, обособена позиция 1.

[4] Много малки предприятия.

[5] Целта на подкрепата в рамките на инициативата „i2i в аудиовизуалния сектор“ е да се улесни достъпът до финансиране от банкови и финансови източници.

[6] Решение 1999/784/EО от 22 ноември 1999 г., ОВ L 307, 2.12.1999 г. Решение 2239/2004/EО от 17 ноември 2004 г., ОВ L 390, 31.12.2004 г.